F’laqgħa fil-Berġa ta’ Kastilja mal-unions imsieħba fil-kunsill għall-Iżvilupp ekonomiku u soċjali, l-Prim Ministru Joseph Muscat elenka li l-prijoritajiet fil-qasam tax-xogħol. Huwa irrikonoxxa li kien hemm żieda fil-qgħad iżda żied jgħid li kien hemm titjieb fl-impjiegi fuq l-2012. Il-Prim Ministru qal li fl-aħħar sena nħolqu disa’ impjiegi ġodda għal kull persuna li żdiedet fir-reġistru tal-qagħad. Qal li saru għadd ta’ strateġiji għall-ħolqien tal-impjiegi fosthom l-iskema tal-Jobs Plus u skemi oħra ta’ impjieg u taħriġ li minnhom se jibbenefikaw aktar minn 2,000 żagħżugħ u żagħżugħa. Dr Muscat qal li l-Gvern se jindirizza l-prekarjat fil-qasam tas-settur pubbliku. Qal li se jitfasslu standards minimi dwar kriterji li jirrispettaw il-ħtieġijiet bażiċi fil-qasam tas-saħħa u sigurtà u l-paga minima. Qal li diġa ġew blacklisted żewg kumpaniji għaliex ikienu iħaddmu bil-prekarjat. Fl-istess waqt semma li l-Gvern żied il-paga b’€2 is-siegħa lil 40 ħaddiema fil-kumpanija ARMS. Huwa semma kif ħaddiema fil-qasam tat-tindif u fil-qasam tas-saħħa qed isofru minħabba kundizzjonijiet prekarji u li l-Gvern se jassigura li nies impjegati mill-Gvern u mill-privat jkunu ttratatti l-istess meta jagħmlu l-istess xogħol. Il-Prim Ministru qal li r-roħs fil-kontijiet tad-dawl u l-ilma se jtejjbu l-kwalità tal-ħajja tan-nies u l-industrija tat-turiżmu se ssir aktar kompettitiva. Dr Muscat qal li min qed jirredikola r-roħs fil-prezzijiet tal-fuels u tal-gass, huwa maqtugħ mir-realtà. Il-mexxejja tal-unjons qalu li jekk ma jkunux ndirizzati l-isfidi fl-oqsma tal-pensjonijiet u fl-impjiegi taż-żagħżagħ, dawn jistgħu ikunu ta’ piż kbir għas-soċjetà. Huma saħqu dwar ir-relevanza ta’ Jum il-Ħaddiem li qal ma jistax jitwarrab minkejja li l-attenzjoni se tkun fuq iċ-ċelebrazzjonijiet tal-anniversarju tad-dħul ta’ Malta fl-Unjoni Ewropea.